《蒙成大亨分送紫苏且以前书有戏谑语垂示解嘲辄次元韵》
宋代·綦崇礼

先生昔为吏，敏政便剧繁。利刃无错节，大邑如烹鲜。

民曹与廷尉，众纷常裕然。胡为弃九卿，岁晚来灌园。

分阴在所惜，寸地不忍闲。草木苟有用，岂惮远移根。

从来忧世心，中怀百虑煎。栽梅期鼎实，无取寒花妍。

植竹待威凤，肯羡冥鸿骞。此志未云遂，亦足留风烟。

山泉酿贤圣，艳曲听婵娟。引酌梅竹下，醉卧云峰前。

何以解其酲，玉笋捧瓯圆。香泛紫苏饮，醒心清可怜。

洗涤曲糵昏，还观神明全。先生得此物，手种当春天。

耘培供采掇，内热常得痊。云何失滋茂，无乃人力愆。

因疑课督功，多稼移大田。循例犹见分，乞邻问东阡。

不耐作戏语，解嘲来巨篇。珠玉隐光彩，入城惊市廛。

风霜已落木，洞户宜垂毡。何当拥炉夜，一樽同笑言。

作者简介：（1083—1142）高密人，徙居潍州北海，字叔厚，一字处厚。徽宗政和八年进士。自幼聪颖，十岁能为邑人作墓铭。调淄县主簿，为太学正，迁博士，摄给事中。高宗南渡，授中书舍人，知漳、明州。累除翰林学士。所撰诏命数百，文简意明。以宝文阁直学士知绍兴府，适金人入侵，督缮城郭，厉甲兵，用心劳苦。后退居台州。平生廉俭寡欲，潜心辞章，洞晓音律。有《北海集》。